Νικόλαος Μ. Παπαδόπουλος

Ο **Νικόλαος Μ. Παπαδόπουλος** (1933-2012) ήταν θεολόγος παλαιοδιαθηκολόγος και καθηγητής πανεπιστημίου.

## Βίος
Γεννήθηκε το 1933 στον Άγιο Βασίλειο Κορινθίας. Το 1952 ολοκλήρωσε τις γυμνασιακές του σπουδές στην Εκκλησιαστική Σχολή της Κορίνθου. Στη συνέχεια από το 1952 έως το 1956 φοίτησε στη Θεολογική Σχολή του Πανεπιστημίου Αθηνών. Μετά την ολοκλήρωση των στρατιωτικών του υποχρεώσεων το 1960 μετέβη στο Μόναχο όπου παρακολούθησε μαθήματα εβραϊκής γλώσσας και ερμηνείας της Παλαιάς Διαθήκης στη Θεολογική Σχολή του Πανεπιστημίου του Μονάχου και μαθήματα αραβικής και ακκαδικής γλώσσας και ανατολικών πολιτισμών στη Φιλοσοφική Σχολή του ίδιου Πανεπιστημίου. Από το 1960 μέχρι το 1963 έλαβε υποτροφία της Καθολικής Θεολογικής Σχολής του Πανεπιστημίου του Μονάχου και στη συνέχεια του Deutscher Akademischer Austauschdienst. Το 1963 επέστρεψε στην Ελλάδα όπου εργάστηκε στην Δευτεροβάθμια Εκπαίδευση. Το 1966 αναγορεύθηκε διδάκτορας της Θεολογικής Σχολής του Πανεπιστημίου Αθηνών με το θέμα της διατριβής του να είναι *«Ο θάνατος και αι μεταθανάτιαι παραστάσεις κατά τα ιστορικά βιβλία της Παλαιάς Διαθήκης μέχρι της Βαβυλωνίου αιχμαλωσίας»*. Το ίδιο έτος προσλήφθηκε επιστημονικός βοηθός στην έδρα της «Εισαγωγής εις την Παλαιάν Διαθήκην και Ερμηνείας των Ο'». Το 1970 εξελέγη υφηγητής διδάσκοντας το μάθημα «Εισαγωγή εις την Παλαιάν Διαθήκην και Ερμηνεία των Ο'», το 1977 εξελέγη έκτακτος και το 1983 τακτικός καθηγητής με το ίδιο αντικείμενο. Έχει διδάξει επίσης στη Σχολή Κοινωνικής Εργασίας της Αποστολικής Διακονίας της Εκκλησίας της Ελλάδας, στην Ανωτέρα Σχολή Ιερατικών Σπουδών και στη Μέση και Ανωτέρα Ριζάρειο Εκκλησιαστική Σχολή. Το ακαδημαϊκό έτος 1973-1974 δίδαξε στην Μπελεμέντειο Θεολογική Σχολή του Λιβάνου.

Απεβίωσε στις 13 Δεκεμβρίου του 2012

## Συγγραφικό έργο

* «Ιερεμίου 10,3α», *Θεολογία*, τχ. 34 (1963), σσ. 256-265
* *Ο θάνατος και αι μεταθανάτιαι παραστάσεις κατά τα ιστορικά βιβλία της Παλαιάς Διαθήκης μέχρι της Βαβυλωνίου αιχμαλωσίας*, Διατριβή επί διδακτορία, Αθήναι 1965
* *Λεξικόν της Εβραϊκής γλώσσης της Παλαιάς Διαθήκης*, τχ. Α΄, εν Αθήναις, 1968, τχ.. Β΄ εν Αθήναις, 1971
* «Κριτικαί παρατηρήσεις επί των στίχων του Ιερεμίου 15, 13-14 και 17,3-4», *Τιμητικός τόμος του αείμνηστου καθηγητού Βασιλείου Βέλλα*, Αθήναι, 1968, σσ. 521-538
* *Τα Δευτεροκανονικά τεμάχια του βιβλίου του Δανιήλ* - Διατριβή επί υφηγεσία, Αθήναι, 1970
* «Παρατηρήσεις επί του στίχου Ιερεμίου 5,13c», *Δελτίο Βιβλικών Μελετών*, τχ. 1 (1971), σσ. 5-12
* *Ερμηνεία περικοπών Παλαιάς Δαιθήκης μετά Στοιχείων Εισαγωγής*, τομ. Α΄-Β΄, Αθήναι, 1973
* *Υπόμνημα εις το βιβλίον του Μιχαίου*, Αθήναι, 1975
* *Οι τάφοι των Πατριαρχών*, εν Αθήναις, 1977
* *Οι τάφοι της Ραχήλ και του Ιωσήφ*, Αθήναι, 1978
* *Οι εν τη Παλαιά Δαιθήκη μνημονευόμενοι τάφοι από της εποχής των Πατριαρχών μέχρι της Βασιλείας*, εν Αθήναις, 1978
* *Οι τάφοι των βασιλέων της δυναστείας του Δαβίδ*, Αθήναι, 1978
* «Τάφοι και ταφή εν Mugharet el-Wad» *Αντίδωρον πνευματικόν*, Τιμητικός τόμος επί τη 50ετηρίδι επιστημονικής δράσεως και τη 40 ετηρίδι καθηγεσίας Γερασίμου Κονιδάρη, Αθήναι 1981, σσ. 390-410
* «Ο φιλολογικός χαρακτήρ του βιβλίου των Θρήνων», *Επ. Επ. Θεολ. Σχ. Αθηνών*, τόμ. 26 (1984), σσ. 235-250
* «Το Γ΄ κεφάλαιον του βιβλίου των Θρήνων της Παλαιάς Διαθήκης. Συγκριτική μελέτη», *Επ. Επ. Θεολ. Σχ. Θεσσαλονίκης*, τόμ. 4 (1994), σσ. 281-290
* *Σύντομος εισαγωγή εις την Παλαιάν Διαθήκην*, Αθήνα, 1994
* «Προβλήματα τινά του Ε΄ κεφαλαίου του βιβλίου των Θρήνων της Παλαιάς Διαθήκης», *Επ. Επ. Θεολ. Σχ. Αθηνών*, τόμ. 30 (1995), σσ. 103-114
* *Υπόμνημα εις το Βιβλίον των Θρήνων. Εισαγωγή-κείμενο-ερμηνεία*, Αθήναι, 1998
* «Η θαυμαστή γέννησις του Κριτού Σαμψών (Κριτ.13,1-24)», *Επ. Επ. Θεολ. Σχ. Αθηνών*, τόμ. 36 (2001), σσ. 183-197
* «Το υπό του κριτού Σαμψών επινοηθέν κατά των Φιλισταίων τέχνασμα», *Επ. Επ. Θεολ. Σχ. Αθηνών* ,τόμ. 38 (2005), σσ. 191-204

Επίσης συνέταξε λήμματα για τις εγκυκλοπαίδειες *[[Εγκυκλοπαίδεια Πάπυρος Λαρούς|Πάπυρος Λαρούς]]*, *[[Εκπαιδευτική Ελληνική Εγκυκλοπαίδεια]]*, τόμ. 21, ενότητα: Θρησκείες, Αθήνα, 1992

## Παραπομπές


## Πηγές
* Βελουδία Σιδέρη-Παπαδοπούλου, «Νικόλαος Μ. Παπαδόπουλος», *Επιστημονική Επετηρίς της Θεολογικής Σχολής Αθηνών*, τόμ. 39 (2004), σσ. 7-29

## Εξωτερικοί σύνδεσμοι
* Σκέψεις για τον αείμνηστο καθηγητή Νικόλαο Μ. Παπαδόπουλο

Κατηγορία:Έλληνες θεολόγοι
Κατηγορία:Καθηγητές Εθνικού και Καποδιστριακού Πανεπιστημίου Αθηνών